“อัศวิน” เตือน 11 ชุมชนริมเจ้าพระยา เฝ้าระวังน้ำขึ้นสูง 7-10 ต.ค.นี้
“อัศวิน ขวัญเมือง” ผู้ว่ากทม. เตือน 11 ชุมชนริมเจ้าพระยา ติดตามสถานการณ์น้ำช่วง 7-10 ต.ค.64 อย่างใกล้ชิด หลังคาดว่าระดับน้ำแม่น้ำเจ้าพระยาเพิ่มสูงขึ้นจากเดิม 30- 50 เซนติเมตร 
“อัศวิน” เตือน 11 ชุมชนริมเจ้าพระยา ติดตามสถานการณ์น้ำช่วง 7-10 ต.ค.64 อย่างใกล้ชิด หลังระดับน้ำแม่น้ำเจ้าพระยาเพิ่มสูงขึ้น
6 ต.ค. 2564

พล.ต.อ.อัศวิน ขวัญเมือง ผู้ว่าราชการกรุงเทพมหานคร (กทม.) เปิดเผยถึงสถานการณ์น้ำเหนือไหลผ่านเขื่อนเจ้าพระยาว่า วันนี้ (เวลา 06.00 น.) ปริมาณน้ำของกรมชลประทาน ที่อำเภอบางไทร ตรวจวัดปริมาณน้ำไหลผ่านกทม. เฉลี่ย 3,104 ลูกบาศก์เมตรต่อวินาที ระดับน้ำในแม่น้ำเจ้าพระยาบริเวณปากคลองตลาดของ กทม. อยู่ที่ระดับ 1.78 เมตร จากระดับน้ำทะเลปานกลาง ซึ่งยังต่ำกว่าระดับคันกั้นน้ำแม่น้ำเจ้าพระยาของกรุงเทพมหานครอยู่ประมาณ 1.22 เมตร จึงยังไม่ส่งผลกระทบในพื้นที่ กทม.
โดยผู้ว่าฯ กทม. กล่าวว่า ในช่วงวันที่ 7-10 ต.ค.64 คาดว่าระดับน้ำแม่น้ำเจ้าพระยาเพิ่มสูงขึ้นจากเดิม 30- 50 เซนติเมตร จึงขอให้ชุมชนที่อยู่นอกคันกั้นน้ำแม่น้ำเจ้าพระยา 11 ชุมชน 239 ครัวเรือน ในพื้นที่ 7 เขต ติดตามสถานการณ์น้ำอย่างใกล้ชิด โดยกทม.ได้เฝ้าระวังในจุดที่อยู่นอกแนวป้องกัน อาจมีน้ำเอ่อล้นหากมีน้ำหนุน และจัดเรียงกระสอบทราบเพื่อสร้างคันกั้นน้ำชั่วคราว และจัดให้มีเจ้าหน้าที่ติดตามสถานการณ์อย่างใกล้ชิด
สำหรับระดับน้ำแนวคันกั้นน้ำด้านตะวันออก ณ ประตูระบายน้ำคลองสอง (สายใต้) อยู่ในระดับปกติ +1.09 (ระดับวิกฤติ +1.80)  ประตูระบายน้ำแสนแสบ (มีนบุรี) อยู่ในระดับปกติ +0.69 (ระดับวิกฤติ +0.90) ประตูระบายน้ำลาดกระบัง อยู่ในระดับปกติ +0.17 (ระดับวิกฤติ +0.60) โดยวันนี้ฐานน้ำในแม่น้ำเจ้าพระยาจะขึ้นสูงสุดเวลา 19.23 น. ที่ระดับ +1.06 ม.รทก.
ประกอบกับในรอบ 24 ชั่วโมงที่ผ่านมา (07.00 น.) : พื้นที่กรุงเทพมหานครมีฝนเล็กน้อยถึงปานกลาง ปริมาณฝนสูงสุดวัดได้ที่จุดวัดหมู่บ้านเศรษฐกิจ ซอย 26 เขตบางแค 47.0 มม. จุดวัดปตร.คลองบัว – ทางรถไฟ เขตตลิ่งชัน 42.0 มม. จุดวัดคลองแสนแสบ – วัดทรัพย์ฯ เขตมีนบุรี 41.5 มม.  จุดวัดคลองบางกอกใหญ่ – คลองมอญ เขตภาษีเจริญ 40.5 มม. ไม่มีรายงานจุดเร่งการระบายน้ำในถนนสายหลัก